Arkipyhät haltuun!

HetaHelp-uutiskirje: Arkipyhät haltuun!
6/2015

Heta-Liiton jäsenten henkilökohtaisilla avustajilla on oikeus saada arkipyhäpäiviltä joko palkallista vapaata tai korotettua palkkaa. Arkipyhä on erikoispäivä, jonka kanssa kannattaa olla tarkkana jo avustajien työvuoroja suunniteltaessa.

Faktaa on, että henkilökohtaisen avustajan työaikaa ja palkkaa mietittäessä arkipyhät ovat vaikeita lähes kaikille. Jouluaatto ja muut ”erikoispäivät” on kuitenkin mahdollista ottaa haltuun ja suunnitella työaika hyvissä ajoin. Vammaispalvelun ja muiden neuvontaa antavien tahojen tulisi olla valmiita neuvomaan, ohjaamaan ja auttamaan arkipyhäasioissa.

Työaikaa suunniteltaessa tulisi aina kiinnittää huomiota siihen, että työntekijälle tarjotaan työsopimuksen mukainen määrä työtä. Samoin tulisi varmistaa, että myönnetyn henkilökohtaisen avun tuntien määrä ei ylity. Kannattaa kuitenkin muistaa, että aina voi hakea henkilökohtaisen avun lisätunteja, jos avuntarve on tavanomaista suurempi.

Arkipyhät eivät vähennä oikeutta henkilökohtaiseen apuun. Henkilökohtaista apua tulee aina järjestää päätöksen mukainen tuntimäärä silloinkin, kun vakituinen avustaja olisi arkipyhän, vuosiloman tai muun vapaan takia pois työstä.

Mitkä päivät ovat arkipyhiä?

Arkipyhiä eli ylimääräisiä palkallisia vapaapäiviä ovat henkilökohtaisten avustajien työehtosopimuksen mukaan muuksi päi- väksi kuin lauantaiksi tai sunnuntaiksi sattuva:

•	vapunpäivä,
•	juhannusaatto,
•	itsenäisyyspäivä,
•	jouluaatto,
•	joulupäivä ja
•	tapaninpäivä.

Vuosiloman, sairausloman tai muun sovitun palkallisen tai palkattoman vapaan sisälle jäävä arkipyhä ei kuitenkaan oikeuta ylimääräiseen palkalliseen vapaapäivään.

Voinko edellyttää, että avustaja on töissä jouluna?

Työehtosopimuksen mukaan työnantaja voi edellyttää, että työntekijä on töissä arkipyhänä, esimerkiksi siis jouluaattona. Tällöin työntekijälle maksetaan kolminkertainen tuntipalkka hyvityksenä siitä, että hän on ollut töissä arkipyhänä.

Itsenäisyyspäivä tänä vuonna sunnuntaina – ei ole palkallinen vapaapäivä

Arkipyhästä ei ole kyse silloin, kun joku edellä mainituista päivistä osuu lauantaille tai sunnuntaille. Itsenäisyyspäivä on tänä vuonna sunnuntaina. Tämän vuoksi sunnuntai ei ole nyt vuonna 2015 palkallinen vapaapäivä eikä oikeuta palkalliseen vapaaseen. Jos henkilökohtaisella avustajalla on tänä vuonna työvuoro sunnuntain aikana, tulee hänelle maksaa sunnuntaityökorotuksena kaksinkertainen perustuntipalkka.

Jouluviikon työaika

Tänä vuonna jouluaatto osuu torstaille ja joulupäivä perjantaille. Jos työntekijällä on täysi työaika 40 h/viikko, on hänellä oikeus palkalliseen 8 tunnin vapaaseen arkipyhinä. Tänä vuonna näitä päiviä ovat jouluaatto ja joulupäivä. Tapaninpäivä osuu lauantaille, joten se ei ole tänä vuonna arkipyhä.

Usein kysymyksiä herättää se, saako osa-aikainen työntekijä palkan täydeltä 8 tunnilta, jos hän on vapaalla arkipyhänä. Näin ei ole, vaan osa-aikaisen työvuoroluetteloon merkitään arkipyhä seuraavan esimerkin tavoin. Myös palkka maksetaan samoilta tunneilta arkipyhän ajalta.

Esimerkki 1

Henkilökohtaisen avustajan työaika on 20 tuntia viikossa ja työntekijän on tarkoitus olla joulunpyhät vapaalla. Keskimääräinen päivittäinen työaika lasketaan jakamalla viikkotyöaika viidellä

20 tuntia : 5 = 4 tuntia

Työvuoroluetteloon merkitään siis arkipyhävapaan ajalle 4 tuntia. Jäljelle jäävät 12 tuntia työnantaja voi työsopimusta noudattaen sijoittaa muille viikonpäiville. Työnantaja tarvitsee apua jouluvalmisteluissa, joten hän ajattelee teettää kahdeksan tunnin työpäivän ennen jouluaattoa.

PÄIVÄ		TYÖTUNNIT	TYÖAIKAAN LASKETAAN	
ma	tavallinen vapaa	-	-	
ti	töissä	4	4	
ke	töissä	8	8	
to, jouluaatto	arkipyhävapaa	-	4	
pe, joulupäivä	arkipyhävapaa	-	4	
la, tapaninpäivä	tavallinen vapaa (koska tänä vuonna tapaninpäivä osuu lauantaille)	-	-	
su	tavallinen vapaa	-	-	
YHTEENSÄ		12	20	

Työntekijä tekee siis viikon aikana 12 tuntia työtä. Hänelle kuitenkin maksetaan palkkaa työsopimuksen mukaiselta 20 tunnilta.

Työnantaja voi myös sopia osa-aikaisen työntekijän kanssa lisätyöstä arkipyhäviikolle. Tällöin hän voi teettää kaikki myönnetyt henkilökohtaisen avun tunnit (20 tuntia) tällä työntekijällä. Työntekijälle tulee tässä tilanteessa maksaa sekä palkka tehdyiltä työtunneilta että arkipyhävapailta (20 tuntia + 8 tuntia = 28 tuntia). Jos työntekijä olisi kuitenkin töissä arkipyhänä, ei tämä vähennä kyseisen viikon työaikaa, vaan työntekijä tekee normaalit 20 tuntia ja saa arkipyhänä tehdystä työstä kolminkertaisen tuntipalkan.

Arkipyhät ja vuosilomapäivien käyttö välipäivinä

Tuntuiko edellinen esimerkki liian helpolta? Arkipyhien lisäksi tilannetta voi mutkistaa vuosiloman pitäminen arkipyhien yhteydessä. Moni työntekijä saattaa toivoa yhdenjaksoista vapaata joulun ajalle ja käyttää vuosilomaa joulun ja uudenvuoden väliin jäävinä päivinä.

Vuosiloman, sairausloman tai muun sovitun palkallisen tai palkattoman vapaan sisälle jäävä arkipyhä ei oikeuta ylimääräiseen palkalliseen vapaapäivään. Tällöin on siis kyse tilanteesta, jossa arkipyhä on vuosilomajakson ”sisällä”. Jos työntekijä käyttää yksittäisiä vuosilomapäiviä esimerkiksi vain välipäivinä, eivät arkipyhät jää vuosiloman sisälle, ja työntekijällä on oikeus palkalliseen vapaaseen.

Esimerkki 2

Henkilökohtainen avustaja työskentelee 40 tuntia viikossa. Työtä saattaa olla myös viikonloppuisin. Tarkoitus on, että työn- tekijä pitäisi välipäivät vuosilomaa.

Uudenvuodenaattona ja uudenvuodenpäivänä työnantaja taas tarvitsee avustajaa, joten tällöin työntekijä palaisi töihin. Tälle työntekijälle voidaan suunnitella työvuorot seuraavasti:

VIIKKO	MA	TI	KE	TO	PE	LA	SU	
52	8 h	8 h	8 h	jouluaatto, arkipyhävapaa, 8 h	joulupäivä, arkipyhävapaa, 8 h	tapaninpäivä, ta-
vallinen vapaapäivä (tapaninpäivä osuu tänä vuonna lauantaille)	tavallinen vapaapäivä	
53	vuosi- loma	vuosi- loma	vuosi- loma	uudenvuoden- naatto, 8 h työtä, normaali tunti- palkka	uudenvuoden- päivä, 8 h työtä, sunnuntaityö- korotus eli kaksinkertainen tuntipalkka	tavallinen vapaapäivä	tavallinen vapaapäivä	

•	Uudenvuodenaatto on tavallinen työpäivä.
•	Uudenvuodenpäivänä tehdystä työstä maksetaan sunnuntaityökorotuksena kaksinkertainen tuntipalkka.
•	Vuosilomapäivät vähentävät vuosilomapäiviä sisältävälle viikolle tämän kyseisen työntekijän työaikaa keskimääräisen päivittäisen työajan verran.
•	Työnantaja voi ottaa sekä arkipyhien että vuosilomapäivien ajalle sijaisen. Työnantajalla on kuitenkin velvollisuus tarjota tunnit jo työsuhteessa oleville osa-aikaisille.

Onko sijainen tai keikkatyöntekijä oikeutettu palkalliseen vapaaseen tai arkipyhäkorvaukseen?

Varsin harvoin henkilökohtainen avustaja ei ole oikeutettu arkipyhävapaaseen, jos työnantaja kuuluu Heta-Liittoon.

Jos työntekijän työsuhde kestää alle kaksi viikkoa, ei oikeutta arkipyhävapaaseen tai korvaukseen ole. Sama koskee tarvittaessa työhön kutsuttavaa työntekijää, jonka työjakso kestää alle kaksi viikkoa. Tarvittaessa työhön kutsuttavalla tarkoitetaan tässä yhteydessä työntekijää, joka tekee satunnaisia ns. keikkatöitä.

Heta-Liitto katsoo:

•	Kunnan tulee oma-aloitteisesti ja yksityiskohtaisesti ohjata ja auttaa avustajan palkkaukseen liittyvissä asioissa. Tämä koskee myös arkipyhiä.
•	Arkipyhät ovat vaikea asia myös palkanlaskennan ammattilaisille. Työnantajan saattaa olla vaikeaa löytää sijaista arki- pyhäviikolla. Jos työnantaja on esimerkiksi erehdyksessä teettänyt työtä siten, että arkipyhäviikolle on syntynyt ylityötä, tulisi kunnan lähtökohtaisesti myöntää korvaus myös työntekijälle maksettaviin, arkipyhästä aiheutuneisiin ylityökorvauksiin. Kunta voi kieltäytyä korvaamasta tällaisen ylityön vain, jos kunta on varmistanut, että henkilökohtainen apu saadaan järjestettyä muutoin.
•	Jos työntekijä tekee työtä vaihtelevalla viikkotuntimäärällä, voi työnantaja tarvita apua keskimääräisen päivittäisen työajan laskemisessa, jotta hän voi suunnille työajan. Kunnan tulee järjestää tarvittava ohjaus ja auttaminen myös tähän.

Heta-Liiton uutiskirjeissä käsitellään yksittäisiä henkilökohtaisen avustajan työnantajuuteen liittyviä kysymyksiä. Mikäli Heta- Liiton uutiskirjeitä välitetään eteenpäin, tulee kirjeen sisältö välittää lyhentämättömänä ja muokkaamattomana sekä mainita lähde. Heta-Liiton uutiskirjeitä on mahdollista hyödyntää esimerkiksi vammaispalvelun viranomaisviestintää täydentävänä materiaalina mutta ei sen korvaajana. Jos kirjettä hyödynnetään viranomaisviestinnässä, tulee viranomaisen aina varmistua välittämiensä tietojen oikeellisuudesta ja ajantasaisuudesta.
Heta — Henkilökohtaisten Avustajien Työnantajien Liitto ry
Hämeenkatu 3A, 20500 Turku • toimisto puh. 02 4809 2400 ark. klo 9-11 • HetaHelp-neuvontapalvelu puh. 02 4809 2401
ark. klo 9-11 • heta@heta-liitto.fi • www.heta-liitto.fi • www.facebook.com/hetaliitto • www.twitter.com/hetaliitto